Senior Section

Generalforsamling 21. oktober 2019

Formandens beretning

Medlemmer

Jeg vi starte med os medlemmer – vi er i alt 153 i Senior Section, og vi er alle forskellige, det viser blandt andet vores temperament på banen. Nogen går meget op i spillet, andre kommer mest for det sociale og motionens skyld.

Men ét har vi til fælles: vi er alle over 60 år! Og hvis man sammenligner den alder med en golfrunde, så kan man vel sige, at vi alle **HAR spillet ”For-9”** og nu er **på vej på ”Bag-9”.** Vi ved ikke hvor mange huller vi når på ”Bag-9” – men **HVORDAN** vi når dem, det har vi indflydelse på! Holder vi fast i glæden ved at spille golf, er positive og giver plads til hinanden på banen – ja så skal der mere end regn, blæst og en umulig golfbold til at ødelægge ”**vores Bag-9”.**

Mandagsturneringer

Den planlagte start den 1. april var ikke ”Aprilsnar” – hele banen var lukket pga frost, så vi måtte udsætte starten. For 2 uger siden drillede frosten igen, hvilket den i øvrigt også gjorde sidste år på samme tid. Og for 1 uge siden var det vandet som drillede og lukkede banen.

De 28 mandage, som sæsonen har varet, er derfor blevet reduceret til 25 spilledage. Her har i alt 1047 deltagere spillet 18 huller og 549 deltagere har spillet 9 huller = i alt 1596 eller 64 spillere i gennemsnit (mod 72 sidste år).

I år havde Senior Section ingen starttider på Skoven, der kom vi først klokken 09.30, hvor de første hold på Parken/Skoven skulle turne. Det gav luft i GolfBox til andre friske morgenspillere, og ikke noget problem for os, da de fleste foretrækker at spille Sletten/Parken. Til gengæld er det sket på dage med mange spillere og når Skoven har været lukket, at de sidste 9-hullers spillere driver ud samtidig med at 18 hullers spillere skal turne. Og det er vores tålmodighed og hensyntagen til hinanden kommer på prøve!

Og så var det i år at vi skiftede Texas scramble ud med Mexican til vores frokostmøder. Det har vist sig at være populært så det fortsætter vi med til næste år (måske som Slagspil som i dag).

Parturnering

Der har været én aflysning på grund af regn, ellers godt fremmøde med 36 spillere i gennemsnit, som én gang i måneden har spillet Greensome med efterfølgende fælles frokost, hygge og udlevering af præmier. Det er lidt flere end sidste år.

Hulspils turnering

Er gennemført med kun 16 deltagere, så den turnering er åbenbart ikke særlig eftertragtet. Erik Bendixen vand pokalen og en 1. præmie med Aino som runner up.

20 års jubilæum

Et af sæsonens højdepunkter var vores 20 års jubilæumsturnering den 17. juni med rekordstor deltagelse på i alt 100 medlemmer. Ekstra festlig blev det, da Flemming Vad præsterede HOLE-IN-ONE og sørgede for whisky til alle under den efterfølgende middag. En middag som jo delvis blev betalt af kasseoverskuddet i Senior Section.

Under middagen underholdt Jytte Smidt med et festligt 20 års tilbageblik Og i glasskabet på gangen kan I se en hyggelige golffigur med navnene på Senior Sections formænd. En fin jubilæumsgave skænket af Jytte og Jørgen Smidt.

Venskabsturneringer

Hedensted er åbenbart populær, om det er banen eller restauranten ved jeg ikke, men vi var 46 deltagere fra Vejle som spillede mod 45 fra Hedensted. Vi havde en god dag men fik ikke pokalen med hjem igen. Kellers Park blev også spillet på udebane, der var vi 35 fra Vejle og 43 fra Brejning, den pokal fik vi heller ikke med hjem.

Men så kom Jelling til os. Vi spillede Parken/Skoven og selvom en Jelling spiller (Svend Boel Jensen) lavede HOLE-IN-ONE, så var det ikke nok for Jelling til at genvinde pokalen, den snuppede Vejle i år og den pynter nu i glasskabet på gangen.

Sommertur

En meget varm og solrig sommerdag (26. juni) var vi 64 som kørte til Barløseborg ved Assens. Efter ca. 45 minutters kørsel på en støjende og trafikeret motorvej, kom vi helt ned i gear, da vi drejede ind til Barløseborg, hvor klubhuset - en smuk gammel herregård dukkede op i fredelige og smukke omgivelser. En herlig dag med fælles morgenbord, golfturnering og frokost.

Udenlandstur

Årets udenlandstur til Porto Santo med 42 deltagere blev flot arrangeret og gennemført af Aase og Niels Ølholm. Da det var 3. gang på Porto Santo var der stemning for at prøve noget andet til marts næste år. Aase og Niels har undersøgt og fået mange tilbud, og valget blev Spanien, hvor 35 medlemmer fra Senior Section tager til Atalaya Park og spiller golf på Sol Marbelle Estepona. Der er vist stadig få ledige pladser.

Sæson 2020

Vi har ikke planlagt de store ændringer næste år, men vi skal jo have to nye i bestyrelsen, så måske sker der noget ..…. Det kan I høre om, når vi starter i Senior Section mandag den 6. april. Turneringskalenderen kommer på opslagstavlen og vores hjemmeside i slutningen af marts måned.

Tak

Som jeg nævnte i starten, så har vi som medlemmer et stort ansvar for at vi alle får en god golfoplevelse – men alene gør vi det jo ikke, så en stor tak skal lyde til:

Greenkeeperne

Marlene og Bo i sekretariatet,

Pernille og Jonas i restauranten

Banekontrollørerne

Vores repræsentant i baneudvalget (Erik Brok)

Medlemmer som tar’ 9-hullers vagter

Min med-bestyrelse (Arne Jensen, Kirsten Thornild, Lars Kristensen, Lis Christiansen og Niels Svenningsen) Tusind tak for jeres arbejdsindsats og det super gode samarbejde vi har haft i de 5 år jeg har siddet i bestyrelsen.

På gensyn mandag den 6. april 2020